**Az epillálás lélektana**

Fura, hogy egy múló divatjelenségnek tűnő szokásról úgy beszélünk, mint aminek már lélektana is van. Pedig van! Nyilván van egy egészségügyi, orvosi megközelítése, hogy miért praktikus, mit és hogyan használjanak a nők és férfiak, de állítom, hogy ennek a már közel három évtizedes szokásnak már van lélektana is, érdemes boncolgani.

A hetvenes években a pornó magazinokban is még olyan hölgyek fotóit láthattuk, akiken meglátszott a napozás után a fürdőruha nyoma, és gazdag muffal voltak megáldva alul is, sokszor a hónaljban is. Egyáltalán nem számított skandallumnak, nem botránkoztatott meg senkit. Abban az időben még voltak szőrös lábú nőkért rajongó férfiak is – akik manapság hoppon maradnának – és inkább olyanokat találni, akikben bármilyen testszőrzet látványa öklendezést vált ki… (Pár évvel ezelőtt a Corvin Moziban egy hetvenes évekbeli filmet mutattak be, ahol egy ágyjelenetnél látni lehetett a fiatal lány szőrös ágyékát – a közönség hangos fujjolással felhördült… Ennyit változott az ízlés!)

A hetvenes években még nem voltak népszerűek – főleg itthon nem, legfeljebb Horvátországban, az akkori Jugoszláviában – a naturista strandok, kempingek. Nem illett megszabadulni a fürdőruha felsőtől sem, ugyancsak nem illett melltartó nélkül mászkálni, és a fehérnemű pántját is erősen titkolták, elrejtették. Nem jártak szoláriumba se. *A napon lesült bőrön meglátszó fürdőruha nyom mégis mintha izgalmasabbá tette volna a meztelen modelleket*, - bár szépnek nem volt mondható -, *ugyanis valami nagyon rejtett dolog vált láthatóvá.* Odáig már nem terjedt a férfiak fantáziája sem, hogy mennyivel látványosabb lenne esetleg egy nő a dzsungel nélkül, a nagy kitárulkozás, és az orális szex sem volt annyira szokás, mint amennyire természetes most.

*A női test nyilvános felfedése, a naturizmus és a szoláriumozás elterjedése természetessé tette, hogy egy nő teste mindenhol, egyenletesen, egészségesen barna, a mediterrán nőket – és az ő temperamentumukat! – idézve ezzel*. A feltárulkozásnak folytatódnia kellett lejjebb is, és ezért váltak egyre inkább láthatóvá a nemi szervek, az alsó ajkak is. Először csak fazonigazítottak voltak (bikinivonal gyantázás), majd egyre jobban feltárták a titkokat, és láthatóvá vált az egész vulva, semmit se takarva, semmit se titkolva a kíváncsi férfi (és női) szemek elől.

A voyaurizmus (kukkolás) egy kemény perverzió, de a pornográfia elterjedésével a fél világ vált – elfogadottan – kukkolóvá, hiszen a filmeken mások aktusait (ne nevezzük szeretkezésnek a pornón látottakat) nézik milliók, ma már sajnos gyerekek is a neten. A pornó – sajnos – szexuális kultúrát is terjeszt, így néhány évtized alatt teljesen elfogadhatóvá - sőt elvárássá - vált az orális szex, olykor még az anális is, az epillált, csupasz vulva pedig alap elvárásként szerepel a legtöbb férfinél! Mert így szebb, feltárulkozóbb, akár felkínálkozóbb, fiatalosabb, gondozottabb, kívánatosabb egy nő, akinél sokkal kényelmesebb alkalmazni az orális szexet.

Amikor egy nő epillál, vagy epilláltatja magát mindenhol, akkor testi-lelki szinten foglalkozik a nemiségével, felvállalja, hogy nem akar eltakarni semmit, szívesen feltárulkozik, megmutatja magát, jelzi, hogy szép és kívánatos, vonzza a partnere tekintetét és ajkait. Ha meg éppen nincs partnere, már az első randinál is gondoskodik magáról, mert azonnal számít arra, hogy akár elkövetkezhet a lépés a szex felé. **Akiről, vagy amiről aprólékosan, megfontoltan gondoskodunk – azt igazán szeretjük!** A vulva szerethető, felvállalható, gondozást igénylő testrésszé vált! Bátorságot feltételez az ilyen nőről minden férfi, vagányságot, aki felvállalja önmagát és nőiességét! Az alsó ajkak ajakszerűsége felvállalható trivialitássá vált. Talán néha már tolakodóvá, és találkoztam olyan férfivel, aki visszasírta a dzsungel időszakot és az őzike lábakat.

Az epillált vulva szeretett testrész! Akiről – nem véletlenül személyesítem meg –szívesen gondoskodik a nő. Az otthoni epillálás felér egy önerotikus játékkal. A kozmetikus által végzett epillálás bátorságot igényel, és bevállalást, ami azt is jelenti, hogy nők egymás közt már nem szégyellik kitárulkozó testüket sem, és nem érzik a jelenetet homoerotikusnak, de izgalmasnak igen.

Ha valaki a partnerét kéri meg az epilláló műveletre, akkor ez már önmagában akár előjáték is lehet, mert figyelmet és időt szentelnek annak a testrésznek, amit valamikor szégyelltek és takargattak.

Egy nőnek figyelnie kell arra, hogy mikor, milyen gyakran gondoskodik így magáról. A férfiak napi borotválkozása nem egy erotikus művelet. A nőké annál inkább. És ezt az erotikus vonást akarják kivenni belőle azok a valóság show szereplők, akik ezt a tevékenységet is a kamerák, közönség előtt végzik. Tudatosan kielégítve ezzel a nézők kukkoló kíváncsiságát, számítva a nézettség növekedésével.

2016.03.10.

**Sz. Mikus Edit szexológus**